गुजरात विस चुनाव : आज सभी उम्मीदवारों के नाम तय कर सकती है भाजपा
- विधानसभा चुनाव
- भारत 42c5
- राजनीति
भारतीय जनता पार्टी (भाजपा) का शीर्ष नेतृत्व गुजरात विधानसभा चुनाव के लिए उम्मीदवारों के नामों पर आज यानी बुधवार को विचार-विमर्श करेगा।
भाजपा की केंद्रीय चुनाव समिति उम्मीदवारों के नाम तय करने के लिए शाम को यहां बैठक करेगी। इस समिति में प्रधानमंत्री नरेन्द्र मोदी, पार्टी अध्यक्ष जे पी नड्डा और केंद्रीय गृह मंत्री अमित शाह भी शामिल हैं।
भाजपा का गुजरात में लगातार सातवीं बार जीत दर्ज करने का लक्ष्य है। गुजरात में पिछली बार की तरह इस बार भी चुनाव दो चरणों में होंगे। गुजरात विधानसभा के लिए मतदान 1 और 5 दिसंबर को होंगे, जबकि मतगणना हिमाचल प्रदेश के चुनाव की साथ 8 दिसंबर को ही की जाएगी।
चुनाव आयोग के आकड़ों के मुताबिक गुजरात विधानसभा चुनाव में इस बार 4.9 करोड़ मतदाता अपने मताधिकार का प्रयोग करेंगे। इस बार 3.24 लाख मतदाताओं को पहली बार मतदान का मौका मिलेगा।
सूत्रों ने बताया कि भाजपा बैठक के दौरान सभी 183 उम्मीदवारों के नाम तय कर सकती है और अगले कुछ दिनों में सूची जारी कर सकती है।
उन्होंने बताया कि सीटों पर बंटवारे के लिहाज से नया रिकॉर्ड बनाने के मकसद से पार्टी संगठन में नयी ऊर्जा फूंकना चाहती है। इसे देखते हुए कई वरिष्ठ नेताओं को सूची से बाहर रखने की संभावना को खारिज नहीं किया जा सकता है।
सूत्रों ने यह भी बताया कि पार्टी को सुझाव मिले हैं कि उसे नए और युवा चेहरों को चुनना चाहिए।
आपको बता दें कि गुजरात में बहुमत के लिए 92 सीटों की जरूरत होती है। पिछली बार, 2017 में हुए राज्य के विधानसभा चुनाव में भाजपा को 99, जबकि कांग्रेस को 77 सीटें मिलीं थी। और बाकी बची छह सीटें निर्दलीय उम्मीदवारों ने जीती थीं।
कांग्रेस के कई विधायकों के दल बदलने के कारण विधानसभा में भाजपा के सदस्यों की संख्या 111 हो गयी है और इसकी संभावना कम ही है कि भाजपा सभी मौजूदा विधायकों को दोबारा टिकट देगी।
बताया जा रहा है कि इस बार आम आदमी पार्टी के आ जाने से मुकाबला त्रिकोणीय हो सकता है। पिछले 24 साल से गुजरात में भारतीय जनता पार्टी सत्ता में काबिज है। इस बार का चुनाव पेचीदा हो सकता है क्योंकि हाल ही में आम आदमी पार्टी ने पंजाब विधान सभा चुनाव में अपनी जीत दर्ज की और अब अपनी पूरी ताकत गुजरात चुनाव में झोंक दी है।
(समाचार एजेंसी भाषा इनपुट के साथ)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva bho_Deva bho_Deva bho_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva